
Text rozhodnutia
Súd: Krajský súd Bratislava Spisová značka: 7Sa/4/2020 Identifikačné číslo súdneho spisu: 1020200065 Dátum vydania rozhodnutia: 21. 01. 2020 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2020:1020200065.1 Uznesenie Krajský súd v Bratislave v právnej veci žalobcu: M. J., nar. XX.XX.XXXX, bytom O. A. XXX/XX, XXX XX Ž. - J., práv. zast. JUDr. Sylvia Turcsányiová, Košická 56, 821 08 Bratislava, proti žalovanému: Ministerstvo obrany Slovenskej republiky, Kutuzovova 8, 832 47 Bratislava, v konaní o preskúmanie zákonnosti rozhodnutia žalovaného č. SEĽUZ-563-2/2019-OdSP zo dňa 04.11.2019, takto r o z h o d o l : Krajský súd v Bratislave p o s t u p u j e vec miestne príslušnému Krajskému súdu v Žiline. o d ô v o d n e n i e : Dňa 16.01.2020 bola Krajskému súdu v Bratislave (ďalej aj ako „správny súd“ alebo „tunajší súd“) doručená správna žaloba v sociálnych veciach, ktorou sa žalobca domáhal preskúmania zákonnosti rozhodnutia žalovaného číslo. SEĽUZ-563-2/2019-OdSP zo dňa 04.11.2019. Napadnutým rozhodnutím žalovaný zamietol odvolanie žalobcu proti rozhodnutiu Vojenského úradu sociálneho zabezpečenia č. VÚSZ-4531340906001-13/2019-OOČ zo dňa 02.08.2019 a predmetné rozhodnutie zo dňa 02.08.2019 potvrdil. 2. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“) správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 6 ods. 2 písm. c) SSP správne súdy rozhodujú v konaniach o správnych žalobách v sociálnych veciach. 4. Podľa § 199 ods. 1 písm. g) SSP, sociálnymi vecami sa na účely tohto zákona rozumie rozhodovanie Ministerstva obrany Slovenskej republiky, ministra obrany Slovenskej republiky a nadriadeného určeného podľa osobitného predpisu. 5. Podľa § 9 ods. 1 prvá veta SSP, konanie sa uskutočňuje na tom správnom súde, ktorý je vecne, miestne a kauzálne príslušný. 6. Podľa § 13 ods. 3 SSP v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 8. Podľa § 18 ods. 5 SSP, právne účinky spojené s podaním žaloby alebo iného podania zostávajú pri postúpení veci zachované. 9. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len „procesné podmienky“). 10. Z obsahu spisového materiálu je bez akýchkoľvek pochybností zrejmé, že v predmetnom konaní ide o správnu žalobu v sociálnych veciach podľa § 6 ods. 2 písm. c) SSP v spojení s § 199 ods. 1 písm. g) SSP, pričom žalobca má adresu trvalého pobytu O. A. XXX/XX, XXX XX Ž. - J.Z.. Vychádzajúc z lustrácie príslušnosti súdov Slovenskej republiky zo dňa 17.01.2020, mesto Žilina sa nachádza v územnom obvode okresu Žilina. Podľa § 2 ods. 24 v spojení s § 3 ods. 6 písm. a/ zákona č. 371/2004 Z. z. o sídlach a obvodoch súdov Slovenskej republiky, je mesto Žilina sídlom Okresného súdu Žilina, ktorého obvod je súčasťou územného obvodu Krajského súdu v Žiline. 11. Vzhľadom na vyššie uvedené skutočnosti a s poukazom na citované zákonné ustanovenia, Krajský súd v Bratislave dospel k záveru, že na konanie o predmetnej správnej žalobe v sociálnych veciach je podľa § 13 ods. 3 SSP miestne príslušný Krajský súd v Žiline, a preto mu konajúci súd podľa § 18 ods. 2 SSP postúpil vec ako súdu miestne príslušnému na prejednanie a rozhodnutie veci. Poučenie: Proti tomuto uzneseniu nie je prípustná kasačná sťažnosť [§ 439 ods. 2 písm. d) SSP].

